KOŠICE. Dotačnú výzvu vyhlásil Košický samosprávny kraj (KSK). Hodnotiace skupiny a riadiaci výbor Terra Incognita spomedzi nich vybral 16 projektov, ktoré podporil celkovou sumou 48 000 eur.
Projekty sa majú uskutočniť od apríla do novembra tohto roku, informovala Lenka Vargová Jurková, riaditeľka Krajskej organizácie cestovného ruchu KSK.
Podporené projekty
Medzi podporenými projektmi sú tri z regiónu Abov, jeden z mesta Košice, sedem zo Zemplína, tri z Gemera a dva zo Spiša. Vo štvrtok zástupcom odovzdali zmluvy, na základe ktorých projekty dostanú dotácie.
Finančnú podporu získal napríklad festival humoru v Spišskej Novej Vsi (3.-4.7.), Svätoladislavská púť v obci Debraď (27.6.), VIII. Gemerský remeselnícky jarmok v Krásnohorskej Dlhej Lúke (24.-25.7.), festival Gitarového múzea v Sobranciach (29.-29.8.) či mládežnícky turnaj vo futbale Michalovce cup 2015 (18.-21.8.).
KSK prispeje aj na slávnostné uvedenie vynovenej parnej lokomotívy Krutwig do prevádzky na košickej detskej železnici (29.-30.8 a 1.9.), ako aj na priblíženie histórie Gelnického hradu s dramatizáciou legendy o hradnej pani (6.6.).
Podpora sa týka aj festivalu historickej hudby Ars Antiqua Europae In Via Gothica (18.-21.9.), svätomartinského festivalu vo Veľkých Trakanoch (24.10.) či odomykania vôd Zemplínskej Šíravy v Thermalparku Šírava (14.6.).
Vyhlásia aj druhú výzvu
Ako predseda župy Zdenko Trebuľa (Smer), program Terra Incognita za päť rokov prostredníctvom dotačných výziev podporil celý rad projektov, ktoré viedli k rozvoju a skvalitneniu kultúrnych podujatí ako aj turistickej infraštruktúry.
Ešte v tomto roku bude vyhlásená aj druhá výzva s rovnakou výškou alokovaných prostriedkov.
Košický samosprávny kraj sa systematicky venuje spájaniu zážitkového cestovného ruchu a kultúry, na čo slúži program Terra Incognita.
Už predtým v rámci podpory rozvoja cestovného ruchu vybudoval projekty Železná, Vínna a Gotická cesta.